b'\n_START_ARTICLE_\nCuba\n_START_SECTION_\nEtimologie\n_START_PARAGRAPH_\nDenumirea \xe2\x80\x9eCuba\xe2\x80\x9d provine din limba taino \xc8\x99i, de\xc8\x99i semnifica\xc8\x9bia exact\xc4\x83 nu este clar\xc4\x83, aceasta poate fi tradus\xc4\x83 ca \xe2\x80\x9eteren fertil\xe2\x80\x9d (cubao) sau ca \xe2\x80\x9eloc minunat\xe2\x80\x9d (coabana). Se spune c\xc4\x83 numele \xe2\x80\x9eCuba\xe2\x80\x9d a fost dat de Cristofor Columb, dup\xc4\x83 ora\xc8\x99ul Cuba din districtul Beja din Portugalia.\n_START_SECTION_\nDeclinul puterii lui Fidel Castro\n_START_PARAGRAPH_\n\xc3\x8en iulie 2006, din cauza unor probleme de s\xc4\x83n\xc4\x83tate, Fidel Castro pred\xc4\x83 provizoriu puterea fratelui s\xc4\x83u, Ra\xc3\xbal. \xc3\x8en februarie 2008, Fidel anun\xc8\x9b\xc4\x83 c\xc4\x83, dup\xc4\x83 50 de ani de putere, renun\xc8\x9b\xc4\x83 la pre\xc8\x99edin\xc8\x9bia Cubei._NEWLINE_Ra\xc3\xbal Castro, care se pare c\xc4\x83 va fi succesorul, anun\xc8\x9b\xc4\x83 reforme economice, av\xc3\xa2nd ca obiectiv, printre altele: sistemul de salarizare, sus\xc8\x9binerea propriet\xc4\x83\xc8\x9bii private asupra locuin\xc8\x9belor, a terenurilor agricole \xc8\x99i alte drepturi \xc8\x99i libert\xc4\x83\xc8\x9bi (care, anterior, erau interzise de c\xc4\x83tre regimul dictatorial al lui Fidel Castro), cum ar fi dreptul de a cump\xc4\x83ra \xc8\x99i de\xc8\x9bine un telefon mobil, un calculator.\n_START_SECTION_\nPolitic\xc4\x83\n_START_PARAGRAPH_\nCuba este un  stat socialist, sau o republic\xc4\x83 parlamentar\xc4\x83 condus\xc4\x83 de un partid comunist, care de\xc8\x9bine monopolul puterii politice. (Toate partidele de opozi\xc8\x9bie sunt considerate ilegale de constitu\xc8\x9bia cubanez\xc4\x83, care afirm\xc4\x83 c\xc4\x83 "Partidul Comunist Cubanez ...  este for\xc8\x9ba suprem\xc4\x83 c\xc4\x83l\xc4\x83uzitoare a societ\xc4\x83\xc8\x9bii \xc8\x99i a statului"). Fidel Castro a fost  \xc8\x99eful statului \xc8\x99i \xc8\x99ef al guvernului din 1959 p\xc3\xa2n\xc4\x83 \xc3\xaen 2008, la \xc3\xaenceput ca  prim-ministru \xc8\x99,i dup\xc4\x83 desfiin\xc8\x9barea acestei func\xc8\x9bii \xc3\xaen 1976, ca pre\xc8\x99edinte al Consiliului de Stat \xc8\x99i de Mini\xc8\x99tri. Este, de asemenea, membru, din 1976, al Adun\xc4\x83rii Na\xc8\x9bionale a Puterii Populare din partea municipalit\xc4\x83\xc8\x9bii ora\xc8\x99ului Santiago de Cuba, Prim Secretar al Partidului Comunist Cubanez \xc8\x99i comandant suprem al for\xc8\x9belor armate. Din motive de s\xc4\x83n\xc4\x83tate, \xc3\xaen august 2006 Fidel Castro a transferat toate prerogativele sale fratelui s\xc4\x83u, Ra\xc3\xbal Castro, care, \xc3\xaen februarie 2008, este numit pre\xc8\x99edinte al Cubei._NEWLINE_Parlamentul unicameral cubanez este Asamblea Nacional del Poder Popular  (Adunarea Na\xc8\x9bional\xc4\x83 a Puterii Populare). Cei 609 membri sunt ale\xc8\x99i pentru un mandat de cinci ani \xc8\x99i nu exist\xc4\x83 opozi\xc8\x9bie. Candida\xc8\x9bii, care pot fi sau nu pot fi membri ai Partidului Comunist, sunt nominaliza\xc8\x9bi de organiza\xc8\x9biile politice \xc8\x99i sociale proguvernamentale. Partidul Comunist Cubanez este recunoscut ca singurul partid politic legal, dar \xc3\xaei este interzis prin lege s\xc4\x83 nominalizeze candida\xc8\x9bi. Totu\xc8\x99i, nici un oponent al guvernului nu a mai fost ales \xc3\xaen parlament de la victoria revolu\xc8\x9biei._NEWLINE_\xc3\x8en 2001, Oswaldo Pay\xc3\xa1 Sardi\xc3\xb1as \xc8\x99i membrii Proiectului Varela au \xc3\xaencercat - folosind prevederile Constitu\xc8\x9biei Cubaneze, care permite ini\xc8\x9biativa cet\xc4\x83\xc8\x9beneasc\xc4\x83 - s\xc4\x83 fac\xc4\x83 un  plebiscit.  Dac\xc4\x83 ar fi fost acceptat\xc4\x83 de guvern \xc8\x99i aprobat\xc4\x83 de votul popular, amendamentele ar fi stabilit noi libert\xc4\x83\xc8\x9bi, precum cea de asociere, a cuv\xc3\xa2ntului, a presei, ca \xc8\x99i libertatea de a \xc3\xaencepe o afacere privat\xc4\x83. Peti\xc8\x9bia a fost, p\xc3\xa2n\xc4\x83 la urm\xc4\x83, respins\xc4\x83 de Adunarea Na\xc8\x9bional\xc4\x83, iar m\xc4\x83surile luate ulterior au dus la \xc3\xaentemni\xc8\x9barea a 75 de prizonieri politici, cu condamn\xc4\x83ri de p\xc3\xa2n\xc4\x83 la 28 de ani pentru \xc3\xaenvinuiri de colaborare \xc8\x99i primire de fonduri de la guvernul SUA._NEWLINE_\xc3\x8en august 2009 Cuba avea 208 de prizonieri politici._NEWLINE_Vezi, de asemenea, Drepturile omului \xc3\xaen Cuba\n_START_SECTION_\nGeografie\n_START_PARAGRAPH_\nInsula alungit\xc4\x83 Cuba este cea mai mare insul\xc4\x83 din Caraibe \xc8\x99i este m\xc4\x83rginit\xc4\x83 la nord de Str\xc3\xa2mtoarea Florida \xc8\x99i de Oceanul Atlantic de Nord, la nord-vest de Golful Mexic, la vest de Canalul Yucatan, la sud de Marea Caraibelor, iar la est de Str\xc3\xa2mtoarea Windward. Cuba ocup\xc4\x83 \xc3\xaentreaga insul\xc4\x83 \xc8\x99i alte insuli\xc8\x9be \xc3\xaenvecinate (\xc3\xaen total mai mult de 4000), precum Isla de la Juventud, cunoscut\xc4\x83 \xc8\x99i sub numele de Insula Pinilor. Excep\xc8\x9bie face Golful Guantanamo, o baz\xc4\x83 naval\xc4\x83 care a fost \xc3\xaenchiriat\xc4\x83 de Statele Unite \xc3\xaenc\xc4\x83 din 1903. Insula principal\xc4\x83 La Isla grande este a 15-a ca m\xc4\x83rime din lume, cu o lungime de circa 1250\xc2\xa0km \xc8\x99i o l\xc4\x83\xc8\x9bime de la 35 la 145\xc2\xa0km._NEWLINE_Relieful insulei e variat: c\xc3\xa2mpii \xc3\xaentinse p\xc3\xa2n\xc4\x83 la cele u\xc8\x99or v\xc4\x83lurite, dealuri abrupte \xc8\x99i mun\xc8\x9bi, \xc3\xaen principal, \xc3\xaen partea de nord. Cel mai \xc3\xaenalt v\xc3\xa2rf este Pico Real del Turquino (1.974 m). Clima este tropical\xc4\x83, \xc3\xaembl\xc3\xa2nzit\xc4\x83 de v\xc3\xa2nturi regulate. Este un sezon uscat din noiembrie p\xc3\xa2n\xc4\x83 \xc3\xaen aprilie \xc8\x99i unul ploios din mai p\xc3\xa2n\xc4\x83 \xc3\xaen octombrie._NEWLINE_Havana este cel mai mare ora\xc8\x99 al \xc8\x9b\xc4\x83rii \xc8\x99i capitala. Alte ora\xc8\x99e importante sunt: Santiago de Cuba \xc8\x99i Camag\xc3\xbcey. Printre cele mai cunoscute ora\xc8\x99e mici se num\xc4\x83r\xc4\x83 Baracoa (prima a\xc8\x99ezare spaniol\xc4\x83 din Cuba), Trinidad \xc8\x99i Bayamo.\n_START_SECTION_\nEconomie\n_START_PARAGRAPH_\nEconomia Cubei este una a propriet\xc4\x83\xc8\x9bii de stat, cu c\xc3\xa2teva mici \xc3\xaentreprinderi private. Turismul a devenit principala surs\xc4\x83 de venituri, iar \xc3\xaentre 1993 \xc8\x99i 2004, dolarul SUA devenise moned\xc4\x83 oficial\xc4\x83 (economia folosea un sistem cu dou\xc4\x83 valute)._NEWLINE_Economia cubanez\xc4\x83 a fost greu lovit\xc4\x83 de colapsul Uniunii Sovietice \xc8\x99i al CAER-ului, cu statele c\xc4\x83ruia f\xc4\x83cea, \xc3\xaen principal, comer\xc8\x9b. Printre problemele mai recente se num\xc4\x83r\xc4\x83 pre\xc8\x9bul ridicat al \xc8\x9bi\xc8\x9beiului, recesiunea pie\xc8\x9belor principalelor sale produse de export, zah\xc4\x83rul \xc8\x99i nichelul, distrugerile provocate de uragane, (uraganul Charley a f\xc4\x83cut pagube de aproximativ 1 miliard de dolari), recesiunea \xc3\xaen turism \xc8\x99i condi\xc8\x9biile nesigure din economia mondial\xc4\x83. La sf\xc3\xa2r\xc8\x99itul anului 2003 \xc8\x99i \xc3\xaenceputul lui 2004, at\xc3\xa2t turismul. c\xc3\xa2t \xc8\x99i pre\xc8\x9bul nichelului au avut cre\xc8\x99teri. Un factor important al restabilirii economiei cubaneze sunt banii expedia\xc8\x9bi de americanii de origine cubanez\xc4\x83 (care reprezint\xc4\x83 aproximativ 3% din economia t\xc4\x83rii, dup\xc4\x83 unele estim\xc4\x83ri). Cuba face comer\xc8\x9b cu aproape toate \xc8\x9b\xc4\x83rile lumii, inclusiv cu SUA. Totu\xc8\x99i, Cuba datoreaz\xc4\x83  miliarde de dolari \xc8\x9b\xc4\x83rilor Clubului de la Paris, precum: Fran\xc8\x9ba, Japonia \xc8\x99i Germania._NEWLINE_Cuba este remarcat\xc4\x83 pentru ini\xc8\x9biativa na\xc8\x9bional\xc4\x83 de practicare a agriculturii organice pentru a hr\xc4\x83ni popula\xc8\x9bia amenin\xc8\x9bat\xc4\x83 de foamete. Dup\xc4\x83 pr\xc4\x83bu\xc8\x99irea Uniunii Sovietice, Cuba a pierdut peste 70% din importurile chimicalelor necesare agriculturii, peste 50% dintre importurile alimentare \xc8\x99i cea mai mare parte a importurilor de petrol. Sectorul agricol, bazat pe un model puternic mecanizat \xc8\x99i chimizat a fost imediat distrus. Prin restructurarea industriilor agricole, prin eforturi \xc8\x99tiin\xc8\x9bifice pentru g\xc4\x83sirea de solu\xc8\x9bii organice, Cuba a reu\xc8\x99it rapid s\xc4\x83 converteasc\xc4\x83, cu succes, toat\xc4\x83 agricultura la produc\xc8\x9bia organic\xc4\x83. \xc3\x8en ziua de azi, numai agricultura organic\xc4\x83 este permis\xc4\x83 de lege._NEWLINE_\xc3\x8en anul 2012, salariul mediu lunar era de 455 de pesos neconvertibili, adic\xc4\x83 19 dolari (aproximativ 13,7 euro)._NEWLINE_\xc3\x8en anul 2016 existau 201 domenii \xc3\xaen care cet\xc4\x83\xc8\x9benii cubanezi se pot ocupa pe cont propriu, cel pu\xc8\x9bin o jum\xc4\x83tate de milion de oameni fiind proprietari de butic cu b\xc4\x83uturi \xc8\x99i sandvi\xc8\x99uri, teras\xc4\x83 ori restaurant, pensiune bed&breakfast, \xc8\x99oferi de taxi (de multe ori \xe2\x80\x9e\xc3\xaenchiriing\xe2\x80\x9d ma\xc8\x99ina de la stat), v\xc3\xa2nz\xc4\x83tori ambulan\xc8\x9bi, ghizi, etc.\n_START_SECTION_\nPatrimoniu mondial UNESCO\n_START_PARAGRAPH_\nP\xc3\xa2n\xc4\x83 \xc3\xaen anul 2011 pe lista patrimoniului mondial UNESCO au fost incluse 9 obiective din aceast\xc4\x83 \xc8\x9bar\xc4\x83.\n_START_SECTION_\nReligie\n_START_PARAGRAPH_\nPeisajul religios al Cubei este marcat puternic de sincretismele de diferite tipuri. \xc3\x8en era postrevolu\xc8\x9bionar\xc4\x83, religia a fost descurajat\xc4\x83, iar din 1962 p\xc3\xa2n\xc4\x83 \xc3\xaen 1992, Cuba a fost, \xc3\xaen mod oficial, un stat ateu. Dup\xc4\x83 aceast\xc4\x83 dat\xc4\x83, prin amendarea constitu\xc8\x9biei, Cuba a devenit, formal, un stat secular. De\xc8\x99i vizita Papei Ioan Paul al II-lea a revigorat catolicismul oficial, cubanezii sunt de mai multe confesiuni, de la catolicismul popular la peste 50 de versiuni ale protestantismului sau la spiritism sau credin\xc8\x9be originare din Africa. Cele mai importante curente necre\xc8\x99tine sunt: Regla de Ocha (cunoscut\xc4\x83 \xc8\x99i ca Santer\xc3\xada), care deriv\xc4\x83 din credin\xc8\x9ba Yoruba; Regla de Palo Monte, care deriv\xc4\x83 din credin\xc8\x9be locale  congoleze, \xc8\x99i Sociedad Secreta Abaku\xc3\xa1, care deriv\xc4\x83 din credin\xc8\x9bele societ\xc4\x83\xc8\x9bilor secrete masculine din regiunea Calabar, din sud-estul Nigeriei. Alte credin\xc8\x9be sunt bisericile Penticostale._NEWLINE_Se crede c\xc4\x83 Santeria \xc8\x99i catolicismul popular sunt cele mai larg r\xc4\x83sp\xc3\xa2ndite religii \xc3\xaen Cuba, de\xc8\x99i nu este neobi\xc8\x99nuit ca indivizii s\xc4\x83 aib\xc4\x83, \xc3\xaen acela\xc8\x99i timp, mai multe credin\xc8\x9be \xc8\x99i s\xc4\x83 fie, totodat\xc4\x83, membri al Partidului Comunist. De asemenea, credin\xc8\x9ba penticostal\xc4\x83 se dezvolt\xc4\x83 rapid._NEWLINE_Cuba avea odat\xc4\x83 o comunitate evreiasc\xc4\x83 mic\xc4\x83, dar activ\xc4\x83, iar ast\xc4\x83zi, \xc3\xaen Havana, mai sunt una sau dou\xc4\x83 sinagogi \xc3\xaen func\xc8\x9biune._NEWLINE_\xc3\x8en Cuba, ziua de 6 ianuarie este ziua "Dia de los Reyes Magos", ("Ziua celor trei magi ") \xc8\x99i comemoreaz\xc4\x83 ziua c\xc3\xa2nd \xc3\xaen care cei trei magi au venit s\xc4\x83 se \xc3\xaenchine lui Iisus, dup\xc4\x83 cum este scris \xc3\xaen Evanghelii. Ca \xc3\xaen cele mai multe \xc8\x9bari latino-americane \xc8\x99i \xc3\xaen Spania, aceast\xc4\x83 zi este s\xc4\x83rb\xc4\x83torit\xc4\x83 \xc3\xaempreun\xc4\x83 sau \xc3\xaen locul Cr\xc4\x83ciunului._NEWLINE_Alte s\xc4\x83rb\xc4\x83tori religioase importante sunt cele ale "Virgen de la Caridad del Cobre" (Fecioarei din Cobre, sf\xc3\xa2ntul patron al Cubei, sincretizat cu Och\xc3\xban al Santeriei) din 8 septembrie \xc8\x99i  san L\xc3\xa1zaro (Laz\xc4\x83r) (sincretizat cu Babalu Ay\xc3\xa9), \xc3\xaen 17 decembrie.'